**ELŐTERJESZTÉS**

**Szombathely Megyei Jogú Város Közgyűlésének 2023. június 15-i ülésére**

**Javaslat a Markusovszky Kórházzal szemben kialakított parkolóval kapcsolatos döntés meghozatalára**

A 302/2022 (IX.29.) Kgy. számú határozatban a Közgyűlés egyetértett azzal, hogy a szombathelyi 2689/3 hrsz.-ú ingatlanon 46 db parkoló a SZOVA Nonprofit Zrt. saját beruházásában valósuljon meg és ennek érdekében jóváhagyta a társaság 2022. évi üzleti tervében szereplő beruházási terv módosítását.

A SZOVA Nonprofit Zrt. a beruházást megkezdte, amelynek tervezett bekerülési költsége 30 millió forint, a várható befejezés 2023. június 30. napja.

Önkormányzatunk egyeztetést folytatott a Markusovszky Egyetemi Oktatókórház képviselőivel a parkolók tekintetében, a kórház írásban jelezte, hogy a létesítendő 46 db parkolóhely mindegyikére igényt tart.

Javaslom, hogy a felépítmény, vagyis a SZOVA Nonprofit Zrt. tulajdonába kerülő 1321 m2 nagyságú parkoló hasznosítása úgy történjen, hogy a társaság a parkolót a Vas Vármegyei Markusovszky Egyetemi Oktatókórház részére bérbe adja 2023. július 1. napjától 10 év határozott időtartamra, 2033. június 30. napjáig, havi 250.000 Ft+ ÁFA összegű bérleti díjért, egyúttal az Önkormányzat vállalja, hogy a szerződés teljes időtartama alatt a bérleti díj összegével megegyező támogatást biztosít a Kórház részére.

A Vas Vármegyei Markusovszky Egyetemi Oktatókórház, mint bérlő köteles az ingatlanon keletkezett hulladék gyűjtéséről és elszállításáról, az ingatlan tisztántartásáról, síkosságmentesítéséről, az elektromos sorompó üzemeltetéséről (ideértve a működtetéshez szükséges SIM kártya megvásárlását, a szolgáltatóval való szerződéskötést, valamint a sorompó programozását is), esetleges javításáról, a zöldterület karbantartásáról a saját költségén gondoskodni. A bérlő a bérlemény használatát 3. személynek nem engedheti át.

A megállapodás, amelyet a felek az előzetes egyeztetések során elfogadtak, az előterjesztés mellékletét képezi.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2023. június 6.**

**/: Dr. Nemény András :/**

**Határozati javaslat**

**……/2023. (VI.15.) Kgy. sz. határozat**

1./ Szombathely Megyei Jogú Város Közgyűlése hozzájárul ahhoz, hogy a 2689/3 hrsz.-ú önkormányzati ingatlan 1321 m2 nagyságú ingatlanrészén megvalósuló parkolót a SZOVA Nonprofit Zrt. a Vas Vármegyei Markusovszky Egyetemi Oktatókórház részére bérbe adja 2023. július 1. napjától 10 év határozott időtartamra, 2033. június 30. napjáig, havi 250.000 Ft+ ÁFA összegű bérleti díj ellenében az előterjesztés melléklete szerinti tartalommal.

2./ A Közgyűlés úgy határoz, hogy a Vas Vármegyei Markusovszky Egyetemi Oktatókórház részére a szerződés teljes időtartama alatt a bérleti díj összegével megegyező támogatást nyújt, amelynek fedezetéről minden évben a költségvetési rendeletében gondoskodik.

3./ A Közgyűlés felhatalmazza a polgármestert és a SZOVA Nonprofit Zrt. vezérigazgatóját, hogy a SZOVA Nonprofit Zrt., a Vas Vármegyei Markusovszky Egyetemi Oktatókórház és Szombathely Megyei Jogú Város Önkormányzata közötti háromoldalú megállapodást aláírja.

**Felelős**: Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Kovács Cecília, a SZOVA Nonprofit Zrt. vezérigazgatója)

**Határidő**: azonnal